《金缕曲 徐含山当涂署中书室落成漫赋》
清代·石湘

底事耽华厦。只如此、土阶茅舍，残垣剩瓦。麈拂纤尘新粉垩，便觉晴光四射。

再设个、荼蘼小架。移植甘蕉三两树，共松涛、喷薄云窗下。

堪卧雪，能销夏。

公馀时放先生假。恰疏篱、黄花插鬓，紫莄盈把。莼可调羹鲈作脍，不羡金齑玉鲊。

任问字、侯芭来也。笔走龙蛇风雨集，展鲛绡、一幅淋漓写。

此中趣，谁知者？